Vibeke Peschardt (RV), 2001-05-16:
Der rejses en række spørgsmål i de to forespørgsler, som alle skal klarlægge de mange og svære problemer, der er i dansk fiskeri.
Fiskerflåden er nedslidt og gammel, og endelig skaber dele af fiskeriet miljøproblemer eller i hvert fald bæredygtighedsproblemer, når man henser til trængte bestande, torsken f.eks. Samtidig ved vi, at der finder helt uantageligt udsmid sted, og det vil vi gerne medvirke til at stoppe, i det omfang vi kan.
frem for Folketinget, og som involverer og selvfølgelig skal involvere alle de berørte parter i sagen: regeringen, administrationen, fiskeriets organisationer, fagbevægelsen, fiskeriindustrien osv. osv. Med al den aktivitet, der har været omkring denne forespørgsel den sidste uges tid, kan man også roligt sige, at de fleste sten i sagen må være vendt.
I det oplæg, fødevareministeren har fremlagt, og som er blevet forhandlet af partierne her i Folketinget, ligger altså oplægget til en helt ny dansk fiskeriforvaltning.
Det skriftlige oplæg, som partierne har forhandlet, siger det meget direkte.
Samtidig imødekommer flåden ikke nutidens krav til sikkerhed, arbejdsmiljø og en kvalitetsmæssig ordentlig behandling af fangsten.
Det sidste indebærer igen, at den merpris som frisk, velbehandlet fisk kan indbringe ved salg af konsum, ikke er til stede i øjeblikket, men gerne skal komme det fremover. Oplægget sigter generelt på at få indført en fiskeriforvaltning, der er mere selektiv og skånsom, og det er der vel ikke nogen, der kan være uenig i.
Derfor skal der en helt ny kapacitet til, og hovedspørgsmålet her i dag har været: Hvordan gør man så det?
Der lægges op til - og nu citerer jeg delvis fra forslaget til vedtagelse - at der inden 1. november 2002, i referenceperioden, gennemføres en 5-årig forvaltningsordning hvor dele af industrifiskeriet, nemlig det pelagiske fiskeri af sild og makrel, bliver underlagt overdragelige kvoteandele osv. med en betinget forlængelse på 3 år.
Det Radikale Venstre støtter dette forslag, uanset hvad vi tidligere har sagt, for vi kan ikke se, der kan findes bedre løsninger.
De øvrige fiskeriformer, det demersale fiskeri og kystfiskeriet, er ikke underlagt denne forvaltningsform.
Endelig lægges der op til en bedre udnyttelse af EU-fiskerimidlerne FIUF, ligesom der fremover vil være et forbud mod udsmid af fisk, der kan landes lovligt.
Det er egentlig fuldstændig utroligt at tænke på, at der smides fisk ud, fordi man ikke kan få den pris for dem, man gerne vil have, og såfremt denne bestemmelse kan håndhæves, er den et skridt på vejen, selv om vi i øvrigt finder udsmid under næsten enhver form uantagelig.
Endelig finder vi det overordentlig sympatisk, at fiskeriforskningen tager fat på en mere målrettet anvendelse af naturbeskyttelseshensyn i de marine havområder.
I regeringens oplæg til en national bæredygtighedsstrategi er der i fødevareafsnittet på baggrund af Riodeklarationens mål lagt op til at gøre fiskeriet bæredygtigt og bevare havenes økosystemer, der jo ikke blot handler om fisk og fiskebestande, men i lige så høj grad om det samlede økosystem, herunder bunddyr og bundplanter.
Visse fiskeriformer øver en slags vold mod naturen på havbunden; bomtrawl er bare ét eksempel.
I Det Radikale Venstre ønsker vi at medvirke til de bedste løsninger for dansk fiskeri under hensyn til erhvervet og i erkendelse af, at de nuværende systemer ikke virker hensigtsmæssigt.
Vi er tilfredse med, at kystfiskeriet og de små fiskere er tilgodeset med det, vi har fået forelagt, og vi kan støtte det fremsatte forslag til vedtagelse.